CELEX: 52015PC0410
Language: mt
Date: 2015-08-28
Title: Proposta għal DEĊIŻJONI TAL-KUNSILL dwar ir-rilokazzjoni possibbli tal-kwartieri ġenerali tal-ICCO minn Londra għal Abidjan

IL-KUMMISSJONI EWROPEA
            Brussell, 28.8.2015
            COM(2015) 410 final
            2015/0183(NLE)
            Proposta għal
            DEĊIŻJONI TAL-KUNSILL
            dwar ir-rilokazzjoni possibbli tal-kwartieri ġenerali tal-ICCO minn Londra għal Abidjan
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-objettivi tagħha
            
            
               
                  F'Mejju 2002 il-Kunsill tal-Organizzazzjoni Internazzjonali tal-Kawkaw (ICCO) ddeċieda li jċaqlaq il-kwartieri ġenerali tiegħu minn Londra għal Abidjan fil-Kosta tal-Avorju b'seħħ mill-1 ta' Jannar 2003. Minħabba s-sitwazzjoni tas-sigurtà fil-Kosta tal-Avorju, l-implimentazzjoni tar-rilokazzjoni f'Abidjan ġiet posposta għal bosta drabi, l-aktar waħda reċenti kienet f'Marzu 2012 meta l-Kunsill tal-ICCO qabel li jagħmel deċiżjoni finali fis-sessjoni tiegħu ta' Settembru 2015.
               
               
                  Bid-deċiżjoni ta' bħalissa, l-Unjoni Ewropea se tadotta l-pożizzjoni tagħha li se tittieħed fit-92 sessjoni regolari tal-Kunsill tal-ICCO f'Settembru 2015 (jew kwalunkwe sessjoni straordinarja wara Settembru sa tmiem l-2015) dwar ir-rilokazzjoni tal-kwartieri ġenerali tal-ICCO minn Londra għal Abidjan.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Bid-Deċiżjoni tal-Kunsill 2012/189/UE tas-26 ta' Marzu 2012 (ĠU L 102, 12.4.2012, p. 1) l-Unjoni Ewropea approvat il-Ftehim Internazzjonali dwar tal-Kakaw f'isem l-Unjoni. 
               
               
                  Bil-Konklużjoni tal-Kunsill tat-13 ta' Marzu 2012, l-Unjoni Ewropea adottat il-pożizzjoni tagħha li għandha tittieħed fil-85 sessjoni tal-Kunsill tal-ICCO (Marzu 2012) dwar ir-rilokazzjoni tal-kwartieri ġenerali tal-ICCO f'Abidjan.
               
            
            
               3.RIŻULTATI TAL-EVALWAZZJONIJIET EX POST, KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Il-kontenut ta' din id-deċiżjoni fil-Grupp ta' Ħidma tal-Kunsill dwar Prodotti Bażiċi f'għadd ta' laqgħat fl-2015.
               
            
            
               •Valutazzjoni tal-impatt
            
            
               
                  Sa mill-2002, ma kien hemm ebda pajjiż, ħlief il-Kosta tal-Avorju, li offra li jilqa' lill-ICCO. Hekk kif il-Kosta tal-Avorju hija l-akbar produttriċi tal-kawkaw, ir-rilokazzjoni tal-kwartieri ġenerali tal-ICCO minn Londra għal Abidjan hija xierqa, jekk il-kundizzjonijiet lokali jippermettu dan.
               
            
            
               4.IMPLIKAZZJONIJIET BAĠITARJI
            
            
               
                  Il-Kosta tal-Avorju ddikjarat li se tieħu ħsieb l-ispejjeż meħtieġa għar-rilokazzjoni li ġew stmati għal GBP 1 949 944.
               
               
                  Il-baġit amministrattiv annwali tal-ICCO wara r-rilokazzjoni f'Abidjan għandu jkun bejn wieħed u ieħor komparabbli mal-baġit f'Londra.
               
            
            
               5.ELEMENTI OĦRA
            
            
               •Pjanijiet ta’ implimentazzjoni, u arranġamenti ta' monitoraġġ, evalwazzjoni u rapportar
            
         
         
            
               
                  Id-deċiżjoni għar-rilokazzjoni tal-kwartieri ġenerali tal-ICCO minn Londra għal Abidjan għandha tittieħed f'Settembru 2015 jew mill-inqas mhux aktar tard mill-aħħar tal-2015.
               
               
                  Ir-rilokazzjoni nnifisha għandha ssir f'Settembru 2016 u mhux aktar tard minn Marzu 2017.
               
            
            
               2015/0183 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar ir-rilokazzjoni possibbli tal-kwartieri ġenerali tal-ICCO minn Londra għal Abidjan
            
            
               IL-KUNSILL TA' L-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)L-UE tagħmel parti mill-Ftehim Internazzjonali tal-2010 dwar il-Kawkaw u hija membru tal-Organizzazzjoni Internazzjonali tal-Kawkaw (ICCO),
            
            
               (2)Suppost l-ICCO għandha tadotta deċiżjoni fit-92 sessjoni regolari tal-Kunsill tiegħu f'Settembru 2015 dwar ir-rilokazzjoni tal-kwartieri ġenerali tal-ICCO minn Londra għal Abidjan,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Il-pożizzjoni tal-Unjoni Ewropea għat-92 sessjoni regolari tal-Kunsill tal-ICCO (bejn il-21 u l-25 ta' Settembru 2015) dwar is-sede tal-Organizzazzjoni Internazzjonali tal-Kawkaw hija kif ġej:
            
            
               Sakemm li sat-92 sessjoni regolari tal-Kunsill tal-ICCO f'Settembru 2015 jew bi kwalunkwe sessjoni straordinarja futura tiegħu sal-aħħar tal-2015,
            
            
               il-livell ta' sigurtà tan-Nazzjonijiet Uniti għall-Kosta tal-Avorju jkun in-numru tnejn jew aħjar;
            
            
               Ftehim aġġornat dwar il-Kwartieri Ġenerali, Memorandum ta' Qbil jew skambju ekwivalenti ta' ittri bejn l-ICCO u l-Kosta tal-Avorju li jistipulaw obbligi u responsabbiltajiet reċiproċi dwar ir-rilokazzjoni ġie ffirmat jew skambjat;
            
            
               deċiżjoni tal-Kunsill tal-ICCO tiġi approvata fuq is-sehem tal-ispejjeż għar-rilokazzjoni (GBP 1 949 944 imħallsa mill-Kosta tal-Avorju) u r-responsabbiltajiet bejn il-Kosta tal-Avorju u l-ICCO, il-modalitajiet u l-iskadenzi għall-ħlas tal-ispejjeż għar-rilokazzjoni, filwaqt li jitqies li 100 % tal-ispejjeż stmati għar-rilokazzjoni għandhom jitħallsu lill-ICCO mill-Kosta tal-Avorju sa Marzu 2016);
            
            
               deċiżjoni tal-Kunsill tal-ICCO tiġi approvata li tistabbilixxi l-iskadenzi għar-rilokazzjoni;
            
         
         
            
               deċiżjoni tal-Kunsill tal-ICCO tiġi approvata dwar bini possibbli ta' uffiċċju tal-ICCO 10 snin wara r-rilokazzjoni f'Abidjan, inklużi modalitajiet xierqa ta' finanzjament (pereż. kontribuzzjonijiet akkumulati tal-membri tal-ICCO għal din il-partita tal-baġit speċifika għall-10 snin li ġejjin);
            
            
               ir-rilokazzjoni f'Abidjan għandha ssir.
            
            
               L-UE mhijiex se tappoġġa tibdil ta' din id-deċiżjoni wara l-2015.
            
            
               Jekk jiġi deċiż li l-kwartieri ġenerali tal-ICCO jiġu rilokati f'Abidjan l-UE se tappoġġa l-elezzjoni għal kandidat bħala Direttur Eżekuttiv mill-pajjiżi konsumaturi.
            
            
               Artikolu 2
            
            
               Din id-Deċiżjoni tidħol fis-seħħ fil-jum wara l-adozzjoni tagħha.
            
            
               Artikolu 3
            
            
               Din id-Deċiżjoni hija indirizzata lill-Istati Membri.
            
            
               Magħmul fi Brussell,
            
            
               
                     Għall-Kunsill
               
               
                     Il-President